Hyfforddiant/Gwaith Chwarae - Carmarthenshire Family Information Service
Syniadau a Digwyddiadau Chwarae
Rydym yn cynnig hyfforddiant chwarae bob tymor sydd ar gael i bawb (gan gynnwys sefydliadau heb eu cofrestru).
Rhaglen Hyfforddiant Ebrill-Gorffennaf 2018
Os ydych yn mwynhau cael hwyl a sbri gyda phlant a phobl ifanc ac yn mwynhau bod yn egnïol, efallai mai gwaith chwarae yw'r swydd i chi. Mae gweithwyr chwarae yn cynllunio, trefnu a chymryd rhan mewn gweithgareddau chwarae a hamdden. Maent yn gweithio mewn mannau fel clybiau brecwast, clybiau ar ôl ysgol, bysiau chwarae, cynlluniau chwarae haf a darpariaeth chwarae mynediad agored.
Mae'r gwaith yn cynnwys ymwneud â gweithgareddau fel celf a chrefft, coginio, drama, gemau awyr agored a mynd â phlant allan. Bydd y gwaith fel arfer yn cynnwys:
Cynllunio gweithgareddau gyda phlant
Darparu mannau, cyfarpar ac adnoddau ar gyfer chwarae
Rhoi rhyddid i blant chwarae yn eu ffordd eu hunain
Annog ymddygiad teg a gofalgar
Siarad gyda phlant am eu pryderon a'u gofidiau
Ymdrin ag anafiadau ac argyfyngau
Siarad gyda rhieni/gofalwyr, a gweithwyr proffesiynol eraill ambell waith
Efallai bydd gweithwyr chwarae yn weithwyr amser llawn neu ran amser. Mae'r rhan fwyaf o'r gwaith yn digwydd gyda'r nos, ar benwythnosau, ac adeg gwyliau ysgol.
Efallai na fydd angen cymhwyster ffurfiol er mwyn cychwyn fel gweithwyr chwarae ond mae cyflogwyr yn debygol o chwilio am brofiad o weithio gyda plant a/neu bobl ifanc (gwaith â thâl neu waith gwirfoddol). Mae sawl ffordd i gael profiad, er enghraifft trwy wirfoddoli mewn ysgol gynradd, cynllun gwyliau clwb ar ôl ysgol …
Mae modd dilyn cwrs mewn coleg er mwyn datblygu sgiliau a gwybodaeth, er enghraifft, Tystysgrif neu Ddyfarniad lefel 2 mewn Gwaith Chwarae. Gallai tystysgrif Cymorth Cyntaf fod yn ddefnyddiol hefyd.
Gall gweithwyr chwarae cymwysedig a phrofiadol ddilyn cyrsiau gradd sylfaen a all arwain at radd mewn maes cysylltiedig megis astudiaethau plentyndod cynnar neu ddatblygiad plant.
Y canlynol yw'r sgiliau a'r nodweddion sydd eu hangen:
Sgiliau gwrando, sgiliau sylfaenol, dealltwriaeth o ymddygiad a datblygiad plant, gallu gweithio'n rhan o dîm, synnwyr digrifwch, sylwgar, creadigol, hyblyg, trefnus, egnïol, gofalgar, amyneddgar, goddefgar, caredig, sensitif, pwyllog, synhwyrol, gonest, amharod i farnu, yn gallu dangos empathi